Na osnovu člana 74. stav 3. 3akona o proizvodnji i prometu naoružanja i vojne opreme („Službeni glasnik RS”, broj 36/18),

Ministar unutrašnjih poslova donosi

**PRAVILNIK**

**o načinu izdavanja odobrenja za transport naoružanja i vojne opreme koji nisu opasan teret**

"Službeni glasnik RS", broj 52 od 22. jula 2019.

Član 1.

Ovim pravilnikom propisuje se način izdavanja odobrenja za kopneni, vodni, vazdušni i kombinovani prevoz naoružanja i vojne opreme koji nisu opasan teret, a koji se u celosti obavlјa na teritoriji Republike Srbije.

Član 2.

Transport naoružanja i vojne opreme koji nisu opasan teret (u dalјem tekstu: transport) vrši se na osnovu odobrenja ministarstva nadležnog za unutrašnje poslove.

Zahtev za izdavanje odobrenja za transport podnosi se mesno nadležnoj organizacionoj jedinici ministarstva nadležnog za unutrašnje poslove prema mestu početka transporta.

Odobrenje iz stava 1. ovog člana može se izdati za jednokratni ili višekratni transport.

Odobrenje za višekratni transport izdaje se sa rokom važenja do šest meseci, ukoliko se pošilјalac ili primalac bavi delatnošću u vezi sa proizvodnjom i prometom naoružanja i vojne opreme, a transport obavlјa sopstvenim vozilom.

Član 3.

Zahtev za izdavanje odobrenja za transport može podneti pošilјalac, primalac, odnosno organizator transporta i mora da sadrži:

1) podatke o podnosiocu zahteva;

2) podatke o vrsti, količini i načinu pakovanja naoružanja i vojne opreme;

3) podatke o proizvođaču naoružanja i vojne opreme;

4) podatke o pošilјaocu naoružanja i vojne opreme;

5) podatke o prevozniku naoružanja i vojne opreme;

6) podatke o prevoznom sredstvu;

7) podatke o vozaču, u slučaju transporta naoružanja i vojne opreme u drumskom saobraćaju;

8) podatke o mašinovođi u slučaju transporta naoružanja i vojne opreme u železničkom saobraćaju;

9) podatke o zapovedniku broda u slučaju transporta naoružanja i vojne opreme u vodnom prevozu;

10) podatke o primaocu naoružanja i vojne opreme;

11) podatke o krajnjem korisniku naoružanja i vojne opreme;

12) podatke o mestu utovara i istovara naoružanja i vojne opreme;

13) relaciju kretanja u kopnenom, vodnom ili kombinovanom prevozu;

14) datum i vreme početka transporta i predviđeno vreme završetka transporta;

15) podatke o pravnom licu koje vrši naoružanu pratnju transporta u kopnenom, vodnom ili kombinovanom prevozu.

U slučaju podnošenja zahteva za izdavanje odobrenja za višekratni transport, pored podataka iz stava 1. ovog člana, potrebno je navesti razlog opravdanosti višekratnog transporta i planiranu periodičnost transporta.

Uz zahtev iz stava 1. ovog člana potrebno je priložiti:

1) dokaz da pošilјalac i primalac mogu da vrše promet naoružanja i vojne opreme u skladu sa članom 67. 3akona o proizvodnji i prometu naoružanja i vojne opreme;

2) kopiju ugovora o pružanju usluge naoružane pratnje sa pravnim licem koje poseduje odgovarajuću licencu, osim u slučaju kada pošilјalac, primalac ili organizator transporta sam sprovodi naoružanu pratnju uz odgovarajuću licencu;

3) kopiju dokumenta povodom kojeg se obavlјa transport naoružanja i vojne opreme;

4) dokaz o uplaćenoj republičkoj administrativnoj taksi sa naznakom svog broja zahteva.

Član 4.

Ministarstvo nadležno za unutrašnje poslove može da odredi dodatne uslove za realizaciju transporta ili posebne mere bezbednosti, ako proceni da su neophodni u cilјu zaštite lјudi, životne sredine, pokretnih stvari i infrastrukture, odnosno dodatne mere zaštite transporta.

Član 5.

Vozač, zapovednik broda i/ili mašinovođa obavezan je da prilikom transporta kod sebe ima odobrenje za transport iz člana 2. stav 1. ovog pravilnika.

Podnosilac zahteva kome je izdato odobrenje za višekratni transport obavezan je da najmanje 24 časa pre započinjanja svakog pojedinačnog transporta obavesti o tome organ koji mu je izdao odobrenje, kao i o eventualnoj promeni podataka iz zahteva.

Imalac odobrenja dužan je da odmah po saznanju o oštećenju ili nestanku naoružanja i vojne opreme obavesti izdavaoca odobrenja.

Član 6.

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.

01 broj 5780/19-5

U Beogradu, 17. jula 2019. godine

Ministar,

dr **Nebojša Stefanović,** s.r.